Diari Oficial de la Generalitat Valenciana


Sumari del DOGV 4028, del 25-06-2001 (2001/6055)

ORDRE de 12 de juny de 2001, de la Conselleria d'Indústria i Comerç, per la qual es convoquen ajudes en el marc del Pla de Consolidació i Competitivitat de la Petita i Mitjana Empresa (PIME).
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4028

Data del DOGV
:   25-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/6055


Data del document
:   12-06-2001

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * petita i mitjana empresa
    * competitivitat
    * ajuda a les empreses

ORDRE de 12 de juny de 2001, de la Conselleria d'Indústria i Comerç, per la qual es convoquen ajudes en el marc del Pla de Consolidació i Competitivitat de la Petita i Mitjana Empresa (PIME). [2001/X6055]
  
El Ministeri d'Economia, tot exercint les seues competències en matèria de foment empresarial, ha dictat el Reial Decret 582/2001, pel qual s'estableix el règim d'ajudes i el sistema de gestió del Pla de Consolidació i Competitivitat de la Petita i Mitjana Empresa (PIME).
  
D'acord amb l'esmentat reial decret, que recull allò acordat en la Conferència Sectorial de la PIME que tingué lloc el 26 d'octubre de 2000, en la qual es va aprovar el Pla de Consolidació i Competitivitat de la PIME, la gestió del pla correspon a les comunitats autònomes.
  
El pla s'inscriu en una política orientada a consolidar el teixit empresarial, augmentar la seua competitivitat, avançar en la línia d'un desenvolupament sostenible i, consegüentment, a propiciar l'ocupació i la creació de riquesa, assumint com a objectius la plena integració de les PIME en la societat de la informació i la incorporació de tècniques empresarials innovadores.
  
Els àmbits en els quals incideix el pla es concreten, en primer lloc, en l'aplicació de les tecnologies de la informació i de les comunicacions en els diversos processos de l'empresa, de manera que la informació es transforme en fil conductor de la cadena de valor, capaç d'integrar els diferents agents implicats en la creació de coneixement útil per a l'estímul de la innovació, i en una interacció més efectiva amb el mercat.
  
En segon lloc, és objectiu del pla el foment de la cooperació interempresarial com a via per a facilitar que les empreses puguen adaptar-se a les exigències dels diversos entorns, tenint en compte la dimensió competitiva que una configuració global del mercat demana, i que fa necessària la millora ineludible i continuada de les capacitats tecnològiques, amb una implicació de recursos difícilment assumible de manera individual per les xicotetes i mitjanes empreses.
  
Així mateix, el Pla de Consolidació i Competitivitat de la PIME busca incrementar la utilització de tecnologies innovadores en la gestió, potenciant aspectes que fomenten la cultura de la innovació com ara el disseny, la gestió de la qualitat, la protecció mediambiental i les activitats d'innovació.
  
Finalment, la major efectivitat i l'abast demostrat per les línies de suport a les PIME quan aquests suports, tant d'àmbit europeu com nacional o regional, han sigut canalitzats a través d'organismes intermedis especialitzats a prestar serveis a les PIME, permet considerar a aquestes entitats com a interlocutors destacats i destinataris d'una part important dels incentius establits. No obstant això, el pla preveu igualment mesures que asseguren que les empreses destinatàries finals es corresponsabilitzen en el disseny dels projectes, en l'aportació de recursos, en l'explotació eficaç i eficient dels mètodes, de les eines i dels processos, i en la consecució dels objectius, de manera que quede garantida l'eficàcia i l'eficiència dels recursos públics assignats al pla.
  
El Reial Decret 582/2001 esmentat disposa en els articles 10 i 11 que les bases reguladores de les ajudes seran dictades per les comunitats autònomes en els respectius àmbits territorials i els atribueix la competència per a tramitar i resoldre les sol·licituds de subvencions i per al seu pagament.
  
Per això, atés que les actuacions previstes en el reial decret les ha estat executant la Conselleria d'Indústria i Comerç, a través de l'Institut de la Petita i Mitjana Indústria de la Generalitat Valenciana, i en virtut de les facultats que m'atorga l'article 35 de la Llei de Govern Valencià,
  
ORDENE
  
Article 1. Objectiu i àmbit
  
1. L'objecte de la present ordre és convocar i regular, de conformitat amb el Reial Decret 582/2001, d'1 de juny, i d'acord amb les consignacions pressupostàries que s'hi establisquen, la concessió d'ajudes en el marc dels següents programes del Pla de Consolidació i Competitivitat de la PIME les bases del qual es desenvoluparan en l'annex:
  
- Societat de la informació.
  
- Disseny.
  
- Xarxes interempresarials de cooperació.
  
- Sistemes de qualitat i medi ambient.
  
- Innovació de processos: gestió i organització de la PIME.
  
2. Podran ser objecte d'ajuda mitjançant la concessió de subvencions els projectes que complisquen els requisits exigits per aquesta ordre.
  
3. Correspon a l'Institut de la Petita i Mitjana Indústria de la Generalitat Valenciana (IMPIVA) la tramitació, resolució i control del règim d'ajudes previstes en aquesta ordre.
  
Article 2. Beneficiaris de les ajudes
  
Depenent d'allò establit en els diferents programes, podran acollir-se a aquestes ajudes els projectes presentats per organismes intermedis i per xicotetes i mitjanes empreses amb seu social, o delegació o establiment de producció, respectivament, a la Comunitat Valenciana, l'activitat de les quals es referisca a algun dels sectors incentivables indicats en l'article 3 d'aquesta resolució. Així mateix, podran ser beneficiaris, per a projectes de caràcter supraregional, organismes intermedis i PIME amb seu en altres comunitats autònomes.
  
Es consideraran organismes intermedis:
  
a) Les organitzacions públiques, semipúbliques o privades, sense ànim de lucre, amb personalitat jurídica pròpia, que de forma habitual presten serveis de suport de caràcter empresarial a les PIME.
  
b) Les entitats amb participació majoritària de capital públic que presten de forma habitual serveis de caràcter empresarial a les PIME quan promoguen projectes que s'ajusten a les mesures de l'annex 1 i no perseguisquen en els projectes l'obtenció de beneficis.
  
A efectes de la present ordre, es considerarà PIME, segons la Recomanació de la Comissió Europea (DOCE núm. L107/4, de 30 d'abril de 1996), la unitat econòmica amb personalitat física o jurídica que reunisca els següents requisits:
  
- Que done faena a menys de 250 persones.
  
- Que tinga un volum de negoci anual no superior a 91.863.498 d'euros (9.560.175.390 pessetes), o bé un balanç general no superior a 39.367.560 d'euros (4.507.892.356 pessetes).
  
- I que complisca el criteri d'independència, entenent per empreses independents aquelles en les quals el 25% o més del seu capital o dels seus drets de vot no pertanyen a una altra empresa, o conjuntament a diverses empreses que no responguen a la definició de PIME o de xicoteta empresa, segons el cas. Aquest llindar podrà ser superat en els següents casos:
  
- Si l'empresa pertany a societats públiques de participació, societats de capital risc o a inversors institucionals, sempre que aquests no exercisquen, individualment o conjuntament, cap control sobre l'empresa.
  
- Si el capital està distribuït de tal manera que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a una altra empresa o conjuntament a diverses empreses que no responguen a la definició de PIME o de xicoteta empresa, segons el cas.
  
Article 3. Sectors incentivables
  
Podran acollir-se a aquestes ajudes les PIME que desenvolupen la seua activitat en l'àmbit de la indústria, de la construcció, del comerç i dels serveis, i també els organismes intermedis que actuen a favor de les empreses incloses en aquests sectors.
  
Expressament queden fora de l'àmbit d'aplicació d'aquestes ajudes els següents sectors i activitats:
  
a) Siderúrgia, construcció naval, fibres sintètiques, vehicles de motor i transport, llevat de les excepcions indicades en la relació de sectors incentivables que queda a la disposició dels interessats en les seus de l'IMPIVA.
  
b) Activitats relacionades amb la producció, primera transformació o comercialització a l'engròs de productes que figuren en l'annex 1 del Tractat Constitutiu de la Comunitat Europea i els sectors del carbó i de la pesca.
  
c) Activitats relacionades amb l'exportació, entenent-se com a tals les vinculades directament a les quantitats exportades, a l'establiment o l'explotació d'una xarxa de distribució o altres despeses corrents relacionades amb l'activitat exportadora.
  
Article 4. Presentació de sol·licituds per organismes intermedis
  
1. Els projectes presentats per organismes intermedis hauran de considerar necessàriament la participació d'un nombre determinat o determinable de PIME que participaran en la seua formulació, en l'execució o en el finançament, si cal.
  
2. L'organisme intermedi serà considerat com a sol·licitant i com a beneficiari directe de l'ajuda, responsabilitzant-se a tots els efectes, de la realització del projecte davant l'IMPIVA, canalitzant la relació amb els participants i aportant la documentació justificativa de la realització del projecte.
  
3. El projecte podrà consistir en una part genèrica assumida per l'organisme intermedi destinada a detectar les necessitats de l'entorn empresarial, a l'estudi i la difusió de tècniques i de coneixements, o a la identificació de les mancances de col·lectius de PIME de l'entorn empresarial; i una part específica que reverteix directament en les empreses participants. El cost de la part genèrica, excepte casos excepcionals d'acord amb la tipologia del projecte, no podrà superar el 50% de la despesa subvencionable.
  
4. El projecte haurà de definir el nombre d'empreses que participaran, el seu caràcter de PIME, el sector al qual pertanyen i l'àmbit geogràfic de desenvolupament del projecte, i també el tipus de despesa suplida per l'organisme intermedi amb l'objectiu de determinar l'admissibilitat i la quantia de l'ajuda aplicable en les PIME.
  
Article 5. Documentació que han de presentar els sol·licitants
  
1. Els sol·licitants hauran de presentar la següent documentació:
  
a) Sol·licitud normalitzada i memòria tècnica del projecte d'acord amb el programa per al qual se sol·liciten ajudes, segons els models facilitats per l'IMPIVA
  
El model de sol·licitud i les memòries es podran obtenir a les seus de l'IMPIVA indicades en l'article següent o bé en la pàgina web de l'IMPIVA (www.impiva.es); en aquest últim cas s'haurà de presentar la sol·licitud per triplicat.
  
b) Fotocòpia de la targeta d'identificació fiscal, o DNI si és empresari individual.
  
c) Fotocòpia de l'últim rebut de l'Impost sobre Activitats Econòmiques (IAE), i si de cas hi manca l'alta d'aquest.
  
d) Fotocòpia del poder de representació, o document equivalent segons les prescripcions legals, del signant de la sol·licitud, si és el cas.
  
e) Fotocòpia del contracte/de l'acta de constitució i estatuts vigents: es podrà optar per presentar-los juntament amb la sol·licitud, o posteriorment en el cas que l'ajuda siga concedida.
  
2. No serà necessari aportar la documentació relacionada en els punts b), c), d) i e) que ja tinga l'IMPIVA, sempre que es mantinga vigent i no hagen transcorregut més de cinc anys des de l'acabament del procediment al qual corresponga.
  
3. Els organismes intermedis s'asseguraran de la veracitat de les dades declarades en la memòria per les empreses participants.
  
4. Les sol·licituds hauran de presentar-se amb anterioritat a la realització dels projectes.
  
Article 6. Lloc de presentació de sol·licituds i termini
  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació, o en les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú:
  
- IMPIVA Alacant: av. dels esportistes germans Torres, s/n. 03164 l'Albufereta (Alacant).
  
- IMPIVA Castelló: av. del Mar, s/n. 12900 Castelló de la Plana.
  
- IMPIVA València: pl. de l'Ajuntament, 6. 46361 València.
  
En el cas que s'optara per presentar la sol·licitud en una oficina de Correus, haurà de fer-se en un sobre obert perquè la instància siga datada i segellada pel funcionari de Correus abans de ser certificada.
  
2. El termini de presentació de sol·licituds començarà l'endemà de la publicació d'aquesta disposició en el Diari Oficial de la Generalitat Valenciana.
  
3. El termini de presentació de sol·licituds finalitzarà el 2 d'octubre de 2001 quan el sol·licitant siga una empresa, i el 25 de setembre de 2001 quan siga un organisme intermedi. Per als exercicis pressupostaris següents el termini d'acabament es publicarà en el Diari Oficial de Generalitat Valenciana.
  
4. Amb la finalitat de potenciar l'assoliment dels objectius d'aquesta ordre, l'IMPIVA podrà traslladar les sol·licituds a uns altres programes o convocatòries d'ajudes.
  
Article 7. Despeses subvencionables
  
En els projectes presentats per organismes intermedis es podran finançar els següents tipus de despeses:
  
a) Despeses directes:
  
1. Inversions materials o immaterials, excloses l'adquisició i el condicionament d'immobles, les despeses de mobiliari, l'equipament d'oficina ?excepte equipament informàtic- i els mitjans de transport, amb un límit de 50.000 euros per a organismes intermedis i 10.000 euros per a PIME, sense perjudici dels límits màxims d'ajuda establits en cadascun dels programes. Aquests límits podran ser superats en projectes de caràcter supraregional.
  
2. Despeses de personal tècnic intern directament relacionat amb el projecte, per al qual s'establiran els màxims aplicables per categories laborals.
  
3. Col·laboracions externes, com per exemple despeses externes de consultoria i altres serveis relacionats amb el projecte.
  
4. Viatges interurbans i allotjament necessaris per a la realització del projecte, per als quals es fixaran els límits dels imports màxims acceptables.
  
5. L'IVA o equivalent, suportat pel beneficiari quan implique un cost real per a aquest. En el cas dels beneficiaris subjectes a la regla de prorrata, aquest cost es calcularà d'acord amb la prorrata definitiva de l'últim exercici finalitzat abans de la concessió de la subvenció, i serà responsabilitat de l'organisme la inclusió del resultat final en la liquidació de les seues obligacions fiscals.
  
b) Despeses indirectes:
  
Es podran estimar fins un 50% de les despeses de personal tècnic intern directament aplicat al projecte i considerat objecte de subvenció.
  
En els projectes presentats per PIME es podran finançar les despeses considerades en els epígrafs 1 i 3 de l'apartat anterior.
  
No seran subvencionables en cap cas els serveis de caràcter habitual prestats a les PIME o relacionats amb les despeses d'explotació de les empreses.
  
Article 8. Intensitat de les ajudes
  
1. L'import de l'ajuda per projecte es calcularà fixant un percentatge sobre els costos subvencionables, sense que en cap cas puga superar el 100% del cost del projecte.
  
2. Tant la concessió com la quantia de les ajudes estaran supeditades a les disponibilitats existents en les partides corresponents del pressupost de l'IMPIVA.
  
3. Quan el beneficiari directe siga una empresa, la intensitat de l'ajuda podrà abastar el 50% del cost elegible, amb les limitacions establides en cadascun dels programes.
  
4. Quan el beneficiari directe siga un organisme intermedi, es tindran en compte les següents consideracions:
  
a) En la part genèrica la intensitat de l'ajuda podrà arribar al 100%.
  
b) En la part específica que revertisca directament en les empreses podrà arribar al 50% en inversions i en ajudes blanes (estudis i assessorament). Es podrà superar aquest límit en les ajudes blanes, amb un import màxim de 13.000 euros per empresa. En aquest supòsit serà d'aplicació la normativa establida en el Reglament (CE) 69/2001 de la Comissió de 12 de gener de 2001 relatiu a l'aplicació dels articles 87 i 88 del Tractat CE a les ajudes de minimis (DOCE núm. L010, de 13 de gener de 2001).
  
Article 9. Acumulació d'ajudes
  
1. Un mateix projecte no podrà rebre ajudes concurrents de diferents fons estructurals per a les mateixes actuacions subvencionables. Sense perjudici d'açò, en el cas que un mateix projecte reba ajudes concurrents, aquestes no podran superar mai els límits establits, tant pel que fa als organismes intermedis beneficiaris com a les PIME participants en aquest.
  
2. De la mateixa manera es tindrà en compte el principi que una mateixa actuació subvencionable no podrà beneficiar-se simultàniament de més d'un fons estructural, i aquests fons seran incompatibles amb els fons de cohesió.
  
3. El sol·licitant haurà de comunicar, en qualsevol moment de la vigència de l'expedient, altres ajudes públiques que haguera obtingut o sol·licitat per al mateix projecte.
  
Article 10. Òrgans de coordinació i de cooperació
  
1. Els òrgans de coordinació i de cooperació del Pla de Consolidació i Competitivitat de la PIME seran la Conferència Sectorial i la Mesa de directors Generals.
  
2. Aquests òrgans tindran les següents funcions:
  
a) Conferència Sectorial:
  
- Seguiment i coordinació del pla.
  
- Distribució dels crèdits existents en els Pressupostos Generals de l'Estat per a aquests plans.
  
- Acceptació i aprovació de les aportacions que decidisquen realitzar les comunitats autònomes per complementar el finançament del pla als seus territoris.
  
b) Mesa de directors Generals:
  
- Proposar a la Conferència Sectorial els criteris i la distribució dels fons del Pla de Consolidació i Competitivitat
  
- La constitució, la composició i el funcionament de les comissions mixtes paritàries per a l'estudi i per a la selecció de projectes subvencionables inclosos en les mesures que preveu el pla.
  
- L'establiment dels criteris d'avaluació dels projectes, inclosa la determinació anual de les tarifes màximes aplicables a les despeses de personal i les despeses màximes admissibles de viatges i allotjament.
  
- Designació de la comunitat autònoma de gestió, i aprovació de transferència a aquesta de l'import de les subvencions corresponents als projectes de caràcter supraregional seleccionats per la Direcció General de Política de la PIME.
  
- Determinació de les dades informatives pel que fa a totes les operacions subvencionades que les comunitats autònomes han d'enviar periòdicament a la Direcció General de la PIME.
  
- Aquelles funcions que li encomane expressament la Conferència Sectorial de la PIME.
  
Article 11. Criteris d'avaluació de les sol·licituds
  
Els criteris que amb caràcter general es consideraran per a l'avaluació dels projectes i aprofitaran de base per a l'elaboració de barems, al marge dels criteris que de forma concreta s'establisquen per a cadascun dels programes, es referiran bàsicament a: el grau de definició i maduració del projecte, la viabilitat tecnicoeconòmica d'aquest i el fet que el projecte siga complet, és a dir, que encara que puga ser ampliat i millorat en el futur, siga ja totalment suficient per a la seua aplicació.
  
En els projectes presentats per organismes intermedis, a més a més dels ja assenyalats, es consideraran com a criteris d'avaluació bàsics els següents: el nombre de PIME que participen en el projecte i el grau d'impacte i els efectes positius generats en les PIME.
  
Tindran una consideració especial els projectes dirigits a col·lectius d'empresaris individuals, artesans i dones empresàries.
  
Article 12. Resolució de la concessió d'ajudes
  
1. L'IMPIVA podrà sol·licitar a l'interessat la compareixença personal o l'aportació dels documents o de la informació que considere necessària per a l'estudi, la supervisió, la certificació o la inspecció del projecte.
  
2. Per a l'avaluació dels projectes presentats es constituiran les respectives comissions mixtes integrades per representants del Ministeri d'Economia i de l'IMPIVA en les quals se seguiran els criteris establits per la Mesa de directors Generals. Vista l'acta de les comissions, el director general de l'IMPIVA elevarà proposta al president de l'IMPIVA, qui resoldrà sobre l'adjudicació de les ajudes fixant-ne expressament la quantia, i incorporant-ne, si és el cas, les condicions, obligacions i determinacions accessòries a les quals s'haja d'ajustar el beneficiari. La resolució dictada pel president posarà fi a la via administrativa. Amb caràcter excepcional, la concessió de l'ajuda podrà instrumentar-se a través de la subscripció de convenis de col·laboració.
  
3. L'avaluació tecnicoeconòmica dels projectes presentats podrà ser objecte d'assessorament extern.
  
4. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries. El termini màxim per a resoldre les sol·licituds serà de tres mesos comptats a partir de l'acabament del termini de presentació d'aquestes. Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions de concessió de la subvenció podran considerar que, quan les PIME participen en el finançament de projectes promoguts per organismes intermedis, s'admeten com a justificants del projecte els documents acreditatius de despeses aportats per les PIME derivades de la seua participació en aquest, així com pels patrocinadors eventuals.
  
6. La concessió i, si és el cas, el pagament de l'ajuda als beneficiaris sotmesos en un procediment de reintegrament iniciat en el marc d'ajudes de la mateixa naturalesa, quedarà condicionada a l'acabament d'aquest.
  
Article 13. Control de les accions. Mesures de garantia i d'inspecció
  
1. L'IMPIVA, per si mateix o a través de l'òrgan o de l'entitat que hi designe, podrà en tot moment efectuar totes les accions de comprovació i de verificació de la inversió o de la realització de l'actuació objecte d'ajuda que considere necessàries, sense perjudici de les efectuades per les unitats del Fons Europeu de Desenvolupament Regional (FEDER) i els òrgans de l'administració general de l'Estat.
  
2. Així mateix els beneficiaris i, en general, els receptors de fons públics en el marc d'aquesta convocatòria, estaran obligats a sotmetre's a les actuacions de control financer de la Intervenció General en relació amb les subvencions o amb les ajudes concedides.
  
Article 14. Obligacions del beneficiari. Liquidació de les ajudes
  
1. Seran obligacions dels receptors d'ajudes:
  
a) Realitzar l'activitat objecte de la subvenció i acreditar la seua realització en el termini i en la forma fixades en la notificació de l'ajuda. L'acreditació de les despeses i de les inversions es realitzarà mitjançant la presentació de justificants de despesa i de pagament en la proporció que s'indique en la notificació de l'ajuda.
  
En les sol·licituds presentades per organismes intermedis, aquests actuaran com a responsables, a efectes d'aquesta convocatòria, de la realització del projecte. En aquest sentit canalitzaran la relació amb les empreses participants i aportaran la documentació justificativa de la realització del projecte i la documentació de caràcter administratiu que es relaciona en aquest article, i en comprovaran la veracitat.
  
b) Respondre de la veracitat dels documents aportats.
  
c) Trobar-se al corrent de les obligacions tributàries i davant la Seguretat Social en el moment de la concessió de l'ajuda, circumstància que s'acreditarà en la forma i en el termini que establisca l'IMPIVA. Queden exempts els beneficiaris que reben una ajuda inferior o igual a 300.000 pessetes (1.803,04 euros) per projecte.
  
d) Acreditar la seua personalitat jurídica, referida al moment de sol·licitud de l'ajuda, en la forma i en el termini que establisca l'IMPIVA.
  
e) Sotmetre's a les actuacions de verificació i de comprovació de l'activitat subvencionada efectuades per l'IMPIVA o altres òrgans de la administració general de l'Estat i de la Unió Europea, i també a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o l'obtenció d'altres ajudes per a la mateixa finalitat provinents de qualssevol altres administracions o ens públics, amb indicació del percentatge i la quantia de l'ajuda.
  
g) Actualitzar la documentació presentada que haguera experimentat alguna modificació.
  
h) Mantenir durant un mínim de cinc anys les inversions subvencionades, exceptuant-ne les relatives a equips informàtics; en aquest cas el període mínim serà de quatre anys.
  
i) Complir les exigències que en matèria d'informació i de publicitat establisca la normativa europea pel que fa a les activitats en les quals intervinguen els fons estructurals o altres fons.
  
2. Comprovada l'acreditació de la inversió/despesa objectiu d'ajuda i de la presentació de la documentació exigida, l'IMPIVA procedirà al pagament de l'ajuda. En les sol·licituds presentades per organismes intermedis el pagament es realitzarà a aquests, els quals es responsabilitzaran de la transferència immediata a cada empresa participant dels fons que li corresponguen.
  
Article 15. Mesures d'informació i de publicitat
  
Les publicacions, tant en suport de paper com electrònic, que editen els beneficiaris d'ajudes (quadernets, fullets, notes informatives) hauran de portar una indicació visible de la participació dels organismes que financen les ajudes. En aquest sentit s'inserirà el logotip del Fons Europeu de Desenvolupament Regional (FEDER), del Ministeri d'Economia ?Secretaria d'Estat d'Economia, de l'Energia i de la Petita i Mitjana Empresa- Direcció General de Política de la PIME i de l'IMPIVA. Aquests logotips es trobaran a la disposició dels beneficiaris en l'IMPIVA.
  
Article 16. Pagament anticipat de les ajudes
  
Amb caràcter excepcional, i en els termes previstos en la normativa vigent, podrà avançar-se el pagament de l'ajuda amb anterioritat a la realització del projecte en els percentatges màxims establits en aquella, després de la presentació prèvia per part del beneficiari, si és el cas, de garantia suficient en la forma i la quantia que es determinen.
  
Article 17. Incidències
  
1. L'alteració d'alguna de les característiques del projecte aprovat com l'incompliment de condicions i de terminis establits en la resolució, la no-execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen els límits establits, podrà donar llocs a la minoració de la subvenció concedida.
  
En els casos en els quals participen organismes intermedis i empreses en un mateix projecte, l'incompliment o l'alteració per qualsevol d'aquestes de les condicions imposades determinarà la iniciació d'expedient de minoració de la subvenció concedida.
  
2. L'incompliment per part del beneficiari de qualsevol dels requisits, de les condicions i de la resta de circumstàncies que donaren lloc a l'atorgament de l'ajuda, la variació de la finalitat de l'actuació o la falta de justificació de la realització del projecte, originarà la incoació del corresponent expedient que podrà finalitzar, si és el cas, amb la revocació de la subvenció i l'obligació de reintegrar les ajudes percebudes. En la tramitació del procediment es garantirà el dret de l'interessat a l'audiència.
  
3. Es delega en el director general de l'IMPIVA la resolució de les incidències que es produïsquen amb anterioritat o amb posterioritat a la concessió d'ajudes, i també a la incoació i a la resolució dels expedients de revocació i de minoració per les causes legalment establides. El director general podrà nomenar una comissió per a avaluar les incidències produïdes.
  
Article 18. Normativa aplicable
  
Les ajudes previstes en aquesta ordre, a més de tot allò previst per aquesta, es regiran pel que s'ha establit en el Reial Decret 582/2001, d'1 de juny, en el text refós de la Llei d'Hisenda Pública Valenciana, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de normativa que hi resulte d'aplicació.
  
DISPOSICIONS ADDICIONALS
  
Primera
  
D'acord amb les aportacions que efectue l'administració general de l'Estat, es faran públics les línies de crèdit i l'import global màxim destinat per a la concessió de les ajudes previstes en aquesta disposició.
  
Segona
  
Les ajudes descrites tenen el finançament del Fons Europeu de Desenvolupament Regional (FEDER).
  
Tercera
  
No caldrà aportar la documentació administrativa relativa a la personalitat del sol·licitant i al compliment d'obligacions tributàries i amb la Seguretat Social que ja tinga l'IMPIVA.
  
En els supòsits d'impossibilitat material d'obtenir un document, l'IMPIVA podrà demanar-ne al sol·licitant la presentació o, si de cas hi manca, l'acreditació a través d'altres mitjans dels requisits als quals fa referència el document.
  
DISPOSICIÓ FINAL
  
Única
  
Es faculta el director general de l'IMPIVA per a dictar les resolucions necessàries per al desenvolupament, l'eficàcia i l'execució d'aquesta ordre.
  
València, 12 de juny de 2001
  
El conseller d'Indústria i Comerç,
  
FERNANDO V. CASTELLÓ BORONAT
  
ANNEX
  
Programes
  
1. SOCIETAT DE LA INFORMACIÓ
  
Objectiu:
  
Impulsar la integració de les PIME en la societat de la informació amb l'objectiu de millorar la competitivitat, a través de la realització de projectes gestionats i promoguts per organismes intermedis.
  
Beneficiaris:
  
Organismes intermedis.
  
Actuacions susceptibles de suport:
  
- La implantació i la utilització de serveis telemàtics (comerç electrònic, teletreball, portals, etc.).
  
- La millora dels processos de producció, de comercialització, d'informació i de gestió de les PIME amb incorporació de les tecnologies de la informació i de les comunicacions.
  
Ajudes:
  
- Organismes intermedis: fins al 100% de les despeses subvencionables en la part genèrica.
  
- PIME que participen en el projecte, fins al 50% de les despeses subvencionables en inversions i fins al 100% en ajudes per a estudis i per a assessorament.\*
  
Costos subvencionables:
  
Organismes intermedis:
  
- Despeses externes d'assessoria i de serveis especialitzats.
  
- Inversions en equips informàtics associats al projecte (maquinari/programari), fins un màxim de 50.000 euros.
  
- Personal tècnic propi directament relacionat amb el projecte.
  
- Despeses indirectes.
  
- Viatges necessaris per a la realització del projecte.
  
- IVA real i definitivament suportat per l'organisme intermedi beneficiari de la subvenció.
  
PIME:
  
- Despeses externes d'assessoria i de serveis especialitzats.
  
- Inversions en equips informàtics (maquinari/programari), fins un màxim de 10.000 euros.
  
\*En quantitats inferiors a 13.000 euros i només en ajudes blanes (estudis i assessorament). En aquests casos serà d'aplicació la regla de minimis, la qual estableix, entre altres aspectes, que no es podran rebre ajudes per un import superior a 100.000 euros per empresa durant un període de tres anys. Aquest límit s'aplicarà independentment de la forma de l'ajuda o de l'objectiu que es persegueix (Reglament CE núm. 69/2001 de la Comissió, de 12 de gener de 2001).
  
2. DISSENY
  
Objectiu:
  
La incorporació, l'assimilació o l'aplicació de tècniques de disseny en la PIME per a millorar la competitivitat, a través de la realització de projectes de caràcter global que incloguen una estratègia d'innovació clarament definida.
  
Beneficiaris:
  
PIME.
  
Organismes intermedis.
  
Actuacions susceptibles de suport:
  
PIME:
  
- Projectes de disseny industrial de producte: disseny de les característiques funcionals, estètiques o ergonòmiques de nous productes, o redisseny d'aquestes característiques en productes ja existents, excloent-ne el disseny de productes de cicle curt (inferior a un any, amb l'excepció d'aquells que impliquen una nova línia d'activitat per a l'empresa). Auditories de disseny.
  
- Projectes de disseny d'elements de comunicació i d'imatge la finalitat del quals siga la millora d'elements gràfics que donen suport a la comercialització de productes i de serveis, envasos, embalatges, elements de comunicació comercial, identitat corporativa, generació de marca, auditories de disseny i similars.
  
Organismes intermedis:
  
- Projectes per a l'anàlisi, l'assessorament i la implantació del disseny en un col·lectiu de PIME (auditories de disseny, metodologies i sistemes de disseny, gestió del disseny, etc.).
  
- Projectes de disseny gràfic per a aplicar-lo a un conjunt de PIME (desenvolupament d'identitats corporatives i comunicació ?fullets, díptics, pàgines web-).
  
- Projectes de disseny industrial de producte la finalitat dels quals siga aplicar-lo a un conjunt de PIME (disseny producte, redisseny producte, envasos/embalatges).
  
Ajudes:
  
- PIME: fins al 50% de les despeses subvencionables.
  
- Organismes intermedis: fins al 100% de les despeses subvencionables en la part genèrica; PIME que participen en el projecte, fins al 50% de les despeses subvencionables en inversions i fins al 100% en ajudes per a estudis i assessorament.
  
Costos subvencionables:
  
PIME:
  
- Despeses externes de consultoria per al disseny industrial de producte, d'envàs i d'embalatge, identitat corporativa, marques i elements de comunicació comercial.
  
- Inversions en equips i tècniques associades al projecte (fins un màxim de 10.000 euros).
  
- Despeses de registre de dibuixos, de patents i de marques.
  
Organismes intermedis:
  
- Despeses externes de consultoria i disseny.
  
- Inversions en tècniques i en equips associats al projecte (fins un màxim de 50.000 euros).
  
- Personal tècnic propi directament relacionat amb el projecte.
  
- Despeses indirectes.
  
- Viatges necessaris per a la realització del projecte.
  
- IVA real i definitivament suportat per l'organisme intermedi beneficiari de la subvenció.
  
\*En quantitats inferiors a 13.000 euros i només en ajudes blanes (estudis i assessorament). En aquests casos serà d'aplicació la regla de minimis, la qual estableix, entre altres aspectes, que no es podran rebre ajudes per un import superior a 100.000 euros per empresa durant un període de tres anys. Aquest límit s'aplicarà independentment de la forma de l'ajuda o de l'objectiu que es persegueix (Reglament CE núm. 69/2001 de la Comissió, de 12 de gener de 2001).
  
3. XARXES INTEREMPRESARIALS DE COOPERACIÓ
  
Objectiu:
  
- Fomentar acords interempresarials de cooperació de caràcter productiu, tecnològic, comercial o d'inversió conjunta, amb l'objectiu de facilitar a les PIME mecanismes d'adaptació a la competència que implica el mercat global.
  
- Promoure la competitivitat de la PIME a través de l'aprofitament conjunt dels avantatges i les sinergies generades en els processos de col·laboració.
  
Beneficiaris:
  
PIME.
  
Organismes intermedis.
  
Actuacions susceptibles de suport:
  
PIME:
  
- Realització d'actuacions conjuntes d'empreses amb l'objectiu d'establir acords de cooperació que milloren la seua posició competitiva.
  
Organismes intermedis:
  
- Identificació de possibles col·lectius empresarials interrelacionats i de les seues necessitats com a col·lectius.
  
- Anàlisi de la viabilitat de possibles actuacions de foment de la cooperació tendents a millorar la posició competitiva de determinats col·lectius, i la seua realització.
  
Ajudes:
  
- PIME: fins al 50% de les despeses subvencionables.
  
- Organismes intermedis: fins al 100% de les despeses subvencionables en la part genèrica; PIME que participen en el projecte, fins al 100% en ajudes per a estudis i per a assessorament.\*
  
Costos subvencionables:
  
PIME:
  
- Col·laboracions externes i serveis associats
  
- Despeses notarials i registrals.
  
Organismes intermedis:
  
- Inversions en equips directament vinculats al projecte (inversió màxima subvencionable 6.000 euros).
  
- Personal tècnic propi directament relacionat amb el projecte.
  
- Despeses indirectes.
  
- Viatges necessaris per a la realització del projecte.
  
- IVA real i definitivament suportat per l'organisme intermedi beneficiari de la subvenció.
  
\* En quantitats inferiors a 13.000 euros i només en ajudes blanes (estudis i assessorament). En aquests casos serà d'aplicació la regla de minimis, la qual estableix, entre altres aspectes, que no es podran rebre ajudes per un import superior a 100.000 euros per empresa durant un període de tres anys. Aquest límit s'aplicarà independentment de la forma de l'ajuda o de l'objectiu que es persegueix (Reglament CE núm. 69/2001 de la Comissió, de 12 de gener de 2001).
  
4. SISTEMES DE QUALITAT I MEDI AMBIENT
  
Objectiu:
  
Promoure projectes destinats a implantar sistemes de qualitat i de millora mediambiental en les PIME.
  
Beneficiaris:
  
Organismes intermedis i PIME dels sectors de comerç, construcció i serveis.
  
Actuacions susceptibles de suport:
  
PIME:
  
- Desenvolupament i implantació de sistemes de gestió de la qualitat (ZJL 1717) i gestió mediambiental (ISO 14485) mitjançant l'anàlisi de situació i assessoria en el procés d'implantació del sistema que permeta obtenir la certificació corresponent emesa per una entitat certificadora acreditada. El projecte es considerarà realitzat quan s'acredite que l'empresa ha iniciat el procés de certificació.
  
Organismes intermedis:
  
- Projectes per a l'aplicació de processos de normalització (qualitat i medi ambient) en col·lectius de PIME; aquests projectes poden considerar, entre altres, estudis comparatius de nivell de qualitat (normativa i grau d'aplicació) amb altres països, principalment de la Unió Europea.
  
- Projectes per a la implantació en un col·lectiu de PIME de normatives ISO de qualitat (9000) i/o medi ambient (14824) per a l'obtenció del certificat emés per una entitat certificadora acreditada.
  
Ajudes:
  
- PIME: fins al 50% de les despeses subvencionables.
  
- Organismes intermedis: fins al 100% de les despeses subvencionables en la part genèrica; PIME que participen en el projecte, fins al 100% en ajudes per a estudis i per a assessorament.
  
Costos subvencionables:
  
PIME:
  
- Col·laboracions externes i serveis associats per a despeses en assessorament i certificació.
  
Organismes intermedis:
  
- Inversions en equips directament relacionats amb el projecte (inversió màxima subvencionable 6.000 euros).
  
- Personal tècnic propi directament relacionat amb el projecte.
  
- Despeses indirectes.
  
- Col·laboracions externes i serveis associats (assessorament per a la implantació del sistema i certificació).
  
- Viatges necessaris per a la realització del projecte.
  
- IVA real i definitivament suportat per l'organisme intermedi beneficiari de la subvenció.
  
\*En quantitats inferiors a 13.000 euros i només en ajudes blanes (estudis i assessorament). En aquests casos serà d'aplicació la regla de minimis, la qual estableix, entre altres aspectes, que no es podran rebre ajudes per un import superior a 100.000 euros per empresa durant un període de tres anys. Aquest límit s'aplicarà independentment de la forma de l'ajuda o de l'objectiu que es persegueix (Reglament CE núm. 69/2001 de la Comissió, de 12 de gener de 2001).
  
5. INNOVACIÓ DE PROCESSOS: GESTIÓ I ORGANITZACIÓ EN LA PIME
  
Objectiu:
  
Promoure la innovació de la PIME en els processos de gestió i d'organització, amb l'objectiu d'assolir una major competitivitat.
  
Beneficiaris:
  
Organismes intermedis.
  
Actuacions susceptibles de suport:
  
- Projectes tècnics que tinguen per objecte la realització de diagnòstics de situació comparativa.
  
- Projectes d'incorporació de processos d'innovació i d'implantació de mecanismes innovadors en la gestió i l'organització empresarial de les PIME.
  
- Assessorament a les PIME per a la implantació de noves tecnologies.
  
Ajudes:
  
- Organismes intermedis: fins al 100% de les despeses subvencionables en la part genèrica.
  
- PIME que participen en el projecte, fins al 100% en ajudes per a estudis i per a assessorament.\*
  
Costos subvencionables:
  
Organismes intermedis:
  
- Inversions en equips directament relacionats amb el projecte (inversió màxima subvencionable 6.000 euros).
  
- Personal tècnic propi directament relacionat amb el projecte.
  
- Despeses indirectes.
  
- Col·laboracions externes i serveis associats.
  
- Viatges necessaris per a la realització del projecte.
  
- IVA real i definitivament suportat per l'organisme intermedi beneficiari de la subvenció.
  
PIME:
  
- Col·laboracions externes i serveis associats.